**Obraćanje doc. Danisa Tanovića**

Dozvolite mi da se na početku zahvalim gospodinu rektoru prof. dr. Faruku Čaklovici, dekanu Akademije scenskih umjetnosti prof. Zijadu Mehiću, nastavno-naučnim vijećima Filozofskog i Arhitektonskog fakulteta, nastavno-umjetničkim vijećima Akademije likovnih umjetnosti i Muzičke akademije, profesoru Harisu Pašoviću i svima koji su svojim autoritetom i zalaganjem učinili da mi se danas dodijeli zvanje počasnog doktora Sarajevskog univerziteta.

Želim da se zahvalim svojim dragim roditeljima bez kojih ja ne bih bio ovo što jesam i večeras sigurno ne bih bio ovdje. Hvala vam na svoj brizi, ljubavi i razumijevanju koje ste mi ukazivali sve ove godine. Hvala, mama. Hvala, tata.

*Maelys, Merci d'etre toujour la pour moi*.

Primio sam mnogo nagrada i priznanja širom svijeta, ali ovo večeras mi je posebno drago jer ga dobijam od svojih kolega u svom gradu, gradu u kojem sam odrastao i školovao se.

Činjenica da sam prvi filmski reditelj kome je ukazana ova izuzetna čast obavezuje me da ovo svoje kratko obraćanje posvetim položaju i važnosti koju umjetnost i kultura imaju u našim životima i društvu.

Nažalost, u današnjem vremenu mnogi ljudi kulturu i umjetnost smatraju nepotrebnim luksuzom ili je identificiraju sa jeftinom, besmislenom zabavom.

I zato ovdje danas pred vama apelujem da se protiv fizičkog i intelektualnog nasilja, koje je osakatilo naše društvo, borimo daleko većim zalaganjem i ulaganjem u kulturu i umjetnost, jer umjetnost i kultura nisu samo najbolji ambasadori naše zemlje – kultura i umjetnost bude u svakom čovjeku, u svakom od nas ono što je najbolje, ono što je najhumanije u nama.

Umjetnost, bilo koja umjetnost, najljepši je način da čovjek sa drugim ljudima podijeli svoje lično iskustvo – ali i da svoj život obogati iskustvima drugih ljudi.

Naši su autori u svim umjetničkim granama, svojim djelima i korespondenciji sa relevantnim umjetničkim standardima u svijetu. Punoća njihovog izraza, smisao za ironiju i humor, suštinsko shvatanje i opisivanje svijeta neke su od karakteristika koje je svijet prepoznao. Trebalo bi mi previše vremena da nabrojim sve nagrade i priznanja koje su bosanskohercegovački umjetnici dobili u proteklom desetljeću.

Ali pojedinačni uspjesi naših umjetnika ne mogu i ne smiju biti zamjena za državnu kulturnu politiku. Ti su uspjesi samo dokaz da je naša kultura dio svjetske kulturne baštine. Naša je obaveza prema čovječanstvu da je sačuvamo i unaprijedimo.

Historija nije bila naklonjena našoj zemlji.

Rat, destrukcija i bestidni materijalizam su teško ranili naše društvo. Ali mi moramo – crpeći snagu iz naših etničkih i vjerskih različitosti koje su naše najveće bogatstvo – pronaći ono što sve nas koji živimo u Bosni i Hercegovini suštinski povezuje, a to je naša hiljadugodišnja kultura. Borba za njen adekvatan tretman od države je izazov pred kojim ne smijemo pokleknuti.

U svijetu prema kojem idemo, u svijetu bez granica, državni i nacionalni identiteti se mogu očuvati samo u onim društvima koja planski i značajno ulažu u očuvanje svoje kulturne historije, ali i u stvaranje novih umjetničkih vrijednosti koje će buduće generacije čuvati kao svoju kulturnu baštinu.

Živjeti bez kulture i umjetnosti znači živjeti bez duha.

Živjeti bez duha znači predati se.

Gospodin Krleža u svom eseju o gospođi Evropi govoreći o stećcima kaže da niko nikad nije našao stećak na kojem Bosanac kleči. Nikad.

Ne smijemo iznevjeriti naše pretke. Ne smijemo nikada pokleknuti.

Hvala!